Tirsdag blev de første spæde træer plantet i den kommende Aaby Skov. Den nye skov er blevet til i et samarbejde mellem Jammerbugt Kommune, Skov- og Naturstyrelsen og Aabybro Vandforsyning. Baggrunden for beslutningen om at anlægge skoven, er blandt andet en række miljømæssige fordele, som for eksempel sikringen af drikkevandet. - Det kommer til at betyde at på lang sigt, næsten for evigt vil jeg sige, at man har sikret, at der ikke er nogen intensiv udnyttelse af den her jord, som grundvandet jo ligger nedenunder, forklarer Ditte Svendsen, skovrider ved Skov- og Naturstyrelsen til TV2/NORD. Tirsdag blev skoven officielt indviet af miljøminister Connie Hedegaard (Kons.), der ser nye skove, som et vigtigt led i kampen for rent drikkevand. - Hvert år planter vi 2.000-2.500 hektar ny skov, og det er ikke mindst for at sikre, at der rent drikkevand - også til generationerne efter os, siger ministeren. Der vil gå omkring 10-15 år før Aaby Skov vil ligne en skov.

Referat:
65 hektar ny skov udenfor Aabybro skal være med til at sikre byens drikkevand fremover